Tot a punt per a la IV Jornada de l'Empresariat del Maresme | Mataró Ràdio
Dij, 24/11/2011 - 15:08
La Federació d’Associacions i Gremis Empresarials del Maresme celebra aquest vespre la 4ª jornada de l’empresariat del Maresme. Una cita que arriba al seu quart aniversari amb la voluntat de donar a conèixer la feina que fan els empresaris de la comarca però sobretot per donar-los un impuls en un moment econòmic complicat com l’actual. La presidenta de la FAGEM, Roser Moré, assegura que cal donar rellevància al teixit empresarial del territori i permetre que es visualitzi el seu esforç.
Fa 4 anys que les jornades de l’empresariat del Maresme convoquen a grans personalitats acadèmiques relacionades amb l’economia. Recordem la presència a Mataró de Xavier Sala Martín o Leopoldo Abadia en aquests darrers anys. En aquesta 4a edició el convidat estrella és Santiago Niño Becerra, economista Catedràtic d’Estructura Econòmica a la Universitat Ramon Llull, que inaugurarà la sessió amb una ponència. Roser Moré explica que han seleccionat a Niño Becerra perquè va pronosticar la crisi que vivim a dia d’avui en una publicació seva ja fa uns anys.
Un acte, el de l’empresariat del Maresme que servirà també per lliurar diversos reconeixements. En aquesta mateixa sessió se celebra l’11ª Edició dels Premis Cre@tic de la Fundació TecnoCampus Mataró-Maresme, un premi a la Trajectòria Empresarial i Reconeixement al Compromís amb l’Associacionisme Empresarial de la FAGEM i el reconeixements a les Millors Pràctiques en Cooperació Empresarial i en l’Àmbit de la Responsabilitat Social Organitzacional de l’IMPEM. A més com a novetat també es farà entrega del primer Premi al Jove Empresari de l’AIJEC.
Els premis Cre@tic, que com dèiem es lliuraran aquest vespre, han aconseguit batre el rècord de participació a l’onzena edició del concurs. 37 projectes, un 20% més que l’any passat, opten a aquests premis que organitza la Fundació TecnoCampus Mataró Maresme. Miquel Rey, president del TecnoCampus i de l’IMPEM, explica que aquest augment és degut a la consolidació dels premis que cada vegada són més reconeguts entre els emprenedors. També afirma que ha contribuït la situació econòmica actual que ha provocat que els concursants trobin solucions innovadores per sortir de la crisi.